นักวิเคราะห์คาดโอเปกตรึงโควต้าการผลิตน้ำมันในการประชุมพรุ่งนี้
นักวิเคราะห์คาดในการประชุมพรุ่งนี้กลุ่มโอเปกจะยังคงโควต้าการผลิตน้ำมันไว้เท่าเดิมที่ 30 ล้านบาร์เรล/วัน 
3 ธ.ค. 2558

นักวิเคราะห์ส่วนใหญ่คาดการณ์ว่า กลุ่มประเทศผู้ส่งออกน้ำมัน (โอเปก) จะคงโควต้าการผลิตน้ำมันไว้เท่าเดิมที่ 30 ล้านบาร์เรล/วัน การประชุมที่จะมีขึ้นในวันพรุ่งนี้ ที่กรุงเวียนนา ประเทศออสเตรีย
ทั้งนี้ กลุ่มโอเปก ซึ่งผลิตน้ำมันดิบได้ในสัดส่วน 40% ของผลผลิตน้ำมันดิบทั่วโลกนั้น ได้คงโควต้าการผลิตเอาไว้ที่ระดับดังกล่าวมาเป็นเวลานาน แม้ว่าประเทศสมาชิกรายอื่นๆ รวมถึงอัลจีเรียและเวเนซูเอลา ได้ออกมาเรียกร้องให้มีการปรับลดการผลิตเพื่อหนุนราคาน้ำมันให้สูงขึ้นก็ตาม
ด้านซาอุดิอาระเบียซึ่งเป็นสมาชิกรายใหญ่สุดของกลุ่มโอเปกและเป็นแกนนำในกลุ่มโอเปกที่ออกมาปฏิเสธข้อเรียกร้องให้มีการปรับลดการผลิตนั้น ได้ออกมายืนยันว่า ซาอุดิอาระเบียพร้อมที่จะร่วมมือกับประเทศกลุ่มโอเปกและนอกกลุ่มโอเปก เพื่อสร้างเสถียรภาพของตลาดน้ำมันโลก